Miguela Xuereb .td_uid_2_606d3f0094cc8_rand.td-a-rec-img{text-align:left}.td_uid_2_606d3f0094cc8_rand.td-a-rec-img img{margin:0 auto 0 0} Niskanta kif tal-Partit Nazzjonalista, jgħaddi kemm jgħaddi żmien, jibqgħu jirrepetu ċerti żbalji banali li żgur itellfuhom ħafna voti f'elezzjoni ġenerali. Pereżempju, ftit ilu assistejna għal dibattitu partiġġjan għall-aħħar fil-Parlament Ewropew fejn ġiet diskussa s-sitwazzjoni f'Malta wara dak li ġie żvelat dwar il-qtil ta' Daphne Caruana Galizia. Dan kien instigat mill-Partit Popolari Ewropew, id f'id ma' sħabhom tal-Partit Nazzjonalista. Kien dibattitu totalment barra minn loku għax il-gvern preżenti f'Malta qiegħed jagħmel minn kollox biex il-ġustizzja sseħħ u qiegħed jassigura wkoll li l-istituzzjonijiet jaħdmu kif suppost. Ir-riżultati diġà bdejna narawhom. Għalhekk, min bħalissa jpinġi s-sitwazzjoni f'Malta bħala waħda negattiva ħafna jkun qed iqarraq b'min ikun qed isegwih. Mhux aċċettabbli wkoll li n-Nazzjonalisti jibqgħu jikkunsidraw dak li sar taħt it-tmexxija ta' Dr Joseph Muscat bħallikieku sar taħt it-tmexxija ta' Dr Robert Abela. Naħseb li llum il-maġġoranza tal-Maltin jikkundannaw ċerti żbalji serjissimi li saru fi żmien it-tmexxija ta' Dr Joseph Muscat. Anke fi ħdan il-Partit Laburista stess, ma tridx tagħti kas numru ta' fanatiċi li għadhom isibuha bi tqila li jammettu pubblikament dak li llum jidher ċar daqs il-kristall u dan għaliex iħallu l-partiġġjaniżmu politiku jiġri bihom. Numru kbir ta' Laburisti jammettu l-iżbalji li saru u kuntenti ħafna li taħt Dr Rorbert Abela, il-Partit Laburista beda paġna ġdida. In-Nazzjonalisti, min-naħa tagħhom, donnhom ma jistgħux jifhmu xi stmerrija jġibu fuqhom meta jdaħħlu lill-Ewropej fil-kwistjonijiet ta' bejnietna. Kif iridu li n-nies jersqu lejhom meta jagħmlu affarijiet bħal dawn? Anke Laburisti li għandhom kwistjonijiet mal-partit tagħhom stess jifferoċjaw meta jaraw lill-Ewropej jindaħlulna għax instigati minn tal-Partit Nazzjonalista. U daqstant ieħor jiddiżgustaw ruħhom ħafna floating voters. Xi ħaġa oħra li ma stajtx ma ninnotax dan l-aħħar kienet li l-Partit Nazzjonalista donnu reġa' lura għall-istrateġija falluta ta' kritika ħarxa u anke inġusta tal-Gvern Laburista u qiegħed jużaha bħala l-"cavallo di battaglia" tiegħu. Jekk taqra ħafna kitbiet ta' esponenti Nazzjonalisti, dejjem issib l-istess diskors: "l-istituzzjonijiet mhumiex jaħdmu", "gvern korrott", "Robert Abela responsabbli għal li sar fi żmien Joseph Muscat għax kien konsulent legali tiegħu", eċċ. U jinjoraw għal kollox il-progress li sar dan l-aħħar biex f'Malta jkollna governanza tajba, istituzzjonijiet b'saħħithom u li jaħdmu tajjeb, u li tirrenja s-saltna tad-dritt. Ħafna votanti, issa li ftit ftit, riesqa l-elezzjoni ġenerali, qed jistaqsu: "jekk tpoġġi fil-ġenb il-kritika min-naħa tan-Nazzjonalisti, x'jibqa' konkret li jista' jservi ta' alternattiva għall-Gvern Laburista li bħalissa qiegħed fil-poter?" – Ir-risposta hija: "verament ftit". Imma tal-Partit Nazzjonalista donnhom lanqas dan ma jifhmu. Iħallu l-esponenti tagħhom jiktbu b'mod goff u impreċiż u mingħalihom li l-pubbliku ma jindunax meta kitba tkun bla bażi u li tinsulta l-intelliġenza ta' dak li jaqraha. Ma narax ħlief telfa oħra kbira għall-Partit Nazzjonalista fl-elezzjoni ġenerali li jmiss għax l-istrateġija tiegħu hija totalment żbaljata u ma qiegħed joffri l-ebda alternattiva kredibbli għall-gvern preżenti. .td_uid_3_606d3f0094ec4_rand.td-a-rec-img{text-align:left}.td_uid_3_606d3f0094ec4_rand.td-a-rec-img img{margin:0 auto 0 0}